Kobe (Corona Australis kwa Kilatini na Kiingereza) ni jina la kundinyota kwenye angakusi ya Dunia. Kobe ni kundinyota dogo linapakana na Mshale (pia Kausi au lat. Sagittarius) upande wa kaskazini na Nge (pia Akarabu, lat. Scorpio) upande wa magharibi, , Darubini (Telescopium) upande wa kusini, na Madhabahu (Ara) upande wa kusini magharibi. Kobe lilijulikana kwa jina hili kwa miaka mingi kati ya mabaharia Waswahili waliotumia nyota kutafuta njia baharini wakati wa usiku. Jina la Kobe lilipokelewa na Waarabu walioijua zamani kwa jina la قبه qubba kutokana na umbo lake maana nyota hukaa kama nusuduara. Umbo hili linaweza kufafanishwa na umbo la mnyama kobe. Wagiriki wa Kale waliona hapa shada la heshima la majani jinsi walivyowapa washindi wa michezo. Shada la heshima liliendelea baadaye kutazamiwa kama taji na hapo asili ya jina la kimataifa “Corona” linalomaanisha taji. Ilhali kuna kundinyota mbili zinazoitwa Corona zinatofautishwa kwa kuitwa ya kaskazini na ya kusini, hivyo Kobe ni Corona Australis (zamani pia Corona Austrina, kwa maana hiyohiyo). Kobe ni kati ya makundinyota yiliyotajwa tayari na Klaudio Ptolemaio katika karne ya 2 BK kwa jina la Στεφανος νοτιος stefanos notios (Shada la Kusini).